
Θεσσαλονίκη, 20 Ιανουαρίου 2011

Δελτίο Τύπου

Έκθεση «Το Σύμπαν της Ρωσικής Πρωτοπορίας:

Τέχνη και Εξερεύνηση του Διαστήματος, 1900-1930»

Διάρκεια: 10 Δεκεμβρίου 2010 – 27 Μαρτίου 2011

Χώρος: Κρατικό Μουσείο Σύγχρονης Τέχνης, Μονή Λαζαριστών

 
Μία σειρά από παράλληλες δράσεις –ξεναγήσεις, ομιλίες, μουσικές συναυλίες- και μία συνεργασία με το Κρατικό Θέατρο Βορείου Ελλάδος πρόκειται να πλαισιώσουν την έκθεση  «Το Σύμπαν της Ρωσικής Πρωτοπορίας: Τέχνη και Εξερεύνηση του Διαστήματος, 1900-1930» που φιλοξενείται στους χώρους του Κρατικού Μουσείου Σύγχρονης Τέχνης στη Μονή λαζαριστών έως τις 27 Μαρτίου 2011. Να σημειωθεί ότι η έκθεση είναι συμπαραγωγή με το Ίδρυμα Μποτίν του Σανταντέρ στην Ισπανία, υπό την επιμέλεια των John E. Bowlt, Nicoletta Misler και Μαρίας Τσαντσάνογλου. 
Αναλυτικά το πρόγραμμα έχει ως εξής:
· Κυριακή 23 Ιανουαρίου, στις 12:00, ανοικτή ξενάγηση στο κοινό από την βοηθό επιμελήτρια της έκθεσης και επιμελήτρια του ΚΜΣΤ Αγγελική Χαριστού
· Κυριακή 6 Φεβρουαρίου, στις 12:00, ανοικτή ξενάγηση στο κοινό από την επιμελήτρια της έκθεσης και διευθύντρια του ΚΜΣΤ Μαρία Τσαντσάνογλου
· Δευτέρα 7 Φεβρουαρίου, στις 19:00, συναυλία του ενόργανου συνόλου σύγχρονης μουσικής «idee fixe», με τη συνδιοργάνωση του Δημοτικού Ωδείου Θέρμης
Ένα μουσικό πανόραμα της εξέλιξης της ρωσικής πρωτοπορίας του 20ού αιώνα από τους πρώτους μοντερνιστές μέχρι τη νεότερη Ρωσική σχολή, που αν και απαγορευμένη από το καθεστώς γνώρισε έστω και καθυστερημένα την αναγνώριση της διεθνούς μουσικής σκηνής. Ιδιαιτερότητες, τάσεις, επιρροές και εκλεκτικές συγγένειες δασκάλου-μαθητή σε έργα των Scriabin, Mossolov, Roslavetz, Stravinsky, Shostakovich, Denisov, Schnittke, Smirnov.
Παίζουν μέλη του συνόλου idee fixe: Ερατώ Αλακιοζίδου|πιάνο, Ευτυχία Βενιωτά |πιάνο, Μαρία Σπανού |βιολί, Όμηρος Γιαβρούμης| βιολί, Ευτυχία Ταλακούδη |βιολί, David Bogorad |βιόλα, Βίκτωρ Δάβαρης |τσέλο , Μυρτώ Ταλακουδη |τσέλο ,Δημήτρης Λεοντζάκος |κλαρινέτο, Νικολός Δημόπουλος |φλάουτο, Κωσταντίνος Ράπτης |μπαγιάν .
Επιμέλεια κειμένων προγράμματος: Βασίλης Κίτσος

Χορηγός εκδήλωσης: Πιάνα Κ.Γιαννακίδης

· Τετάρτη 9 Φεβρουαρίου, στις 19:00 ομιλία του Σταύρου Αλιφραγκή με θέμα «Πόλεις εν Κινήσει: Αρχιτεκτονική και Πόλη στη Λογοτεχνία και την Τέχνη του Μεσοπολέμου – Μόσχα, 1920-1930».
Η διάλεξη αναζητά τους μηχανισμούς μέσα από τους οποίους θεματοποιείται η πόλη ως αντικείμενο μελέτης στη Ρωσική και Σοβιετική λογοτεχνία από τα τέλη του 19ου αιώνα μέχρι και τη δημιουργική δεκαετία του 1930. Ιδιαίτερο βάρος δίνεται στον τρόπο με τον οποίο κατασκευάζεται ένα μοντέρνο λεξιλόγιο για την πόλη του μεσοπολέμου αλλά και τις πιθανές μελλοντικές μορφές της. Η λογοτεχνική αναζήτηση της πόλης του μέλλοντος γίνεται μέσα από επιλεγμένα παραδείγματα ουτοπικής και δυστοπικής λογοτεχνίας της εποχής. Επικουρικά λειτουργεί η αντιστικτική παράθεση παραδειγμάτων από την Σοβιετική σάτιρα αλλά και πρώιμα δείγματα Σοσιαλιστικού Ρεαλισμού. Ταυτόχρονα, επιχειρείται η αναζήτηση αναλογιών με τον τρόπο που κατασκευάζεται η εικόνα της Σοβιετικής πόλης στις παραστατικές τέχνες και ειδικά τη ζωγραφική. Η διάλεξη ολοκληρώνεται με μία σύντομη αναφορά στους τολμηρούς πειραματισμούς αρχιτεκτόνων της εποχής με νέες κτιριακές μορφές για τις πόλεις του
μέλλοντος.

σύντομο βιογραφικό ομιλητή
Ο Σταύρος Αλιφραγκής είναι διπλωματούχος αρχιτέκτων μηχανικός (Τμήμα Αρχιτεκτόνων, ΑΠΘ, 2002). Έχει MPhil από το πρόγραμμα «Architecture and the Moving Image» (Τμήμα Αρχιτεκτόνων, Πανεπιστήμιο του Cambridge, 2003) και Μεταπτυχιακό Δίπλωμα Ειδίκευσης από το διατμηματικό πρόγραμμα μεταπτυχιακών σπουδών «Αρχιτεκτονική – Σχεδιασμός του Χώρου, Κατεύθυνση: Σχεδιασμός – Χώρος – Πολιτισμός» (Σχολή Αρχιτεκτόνων, ΕΜΠ, 2004). Είναι διδάκτωρ του Πανεπιστημίου του Cambridge (2010).  Έχει συμμετάσχει σε συνέδρια με ανακοινώσεις γύρω από την κατασκευή της εικόνας της πόλης στον κινηματογράφο και κινηματογραφικά φεστιβάλ με έργα που διερευνούν τη σχέση πόλης, αρχιτεκτονικής και κινούμενης εικόνας. Έχει δημοσιεύσει κείμενα για τις κινηματογραφικές αναπαραστάσεις του χώρου και της πόλης.

· Κυριακή 20 Φεβρουαρίου, στις 12:00, ανοικτή ξενάγηση στο κοινό από την βοηθό επιμελήτρια της έκθεσης και επιμελήτρια του ΚΜΣΤ Αγγελική Χαριστού 
· Τετάρτη 23 Φεβρουαρίου, στις 19:00, ομιλία της Μαρίας Τσαντσάνογλου με θέμα «Δυστοπικές αποδράσεις και ουτοπικές εξερευνήσεις: το όραμα της κατάκτησης των ‘άλλων τόπων’ στη Ρωσία».
Η διάλεξη αναφέρεται στις φιλοσοφικές, επιστημονικές και καλλιτεχνικές συνέργειες στην Ρωσία του 20ου αιώνα για ένα κοινό σχέδιο υπέρβασης της ανθρώπινης δύναμης με σκοπό την κατανόηση, εξερεύνηση και κατάκτηση του διαστήματος.

σύντομο βιογραφικό ομιλητή

Η Μαρία Τσαντσάνογλου είναι διευθύντρια του Κρατικού Μουσείου Σύγχρονης Τέχνης, επιμελήτρια της έκθεσης «Το Σύμπαν της Ρωσικής Πρωτοπορίας: Τέχνη και εξερεύνηση του Διαστήματος στη Ρωσία 1900-1930». Οι σπουδές της και οι εκθεσιακές και επιστημονικές της δραστηριότητες ειδικεύονται στην μελέτη της ιστορίας και της αισθητικής της ρωσικής πρωτοπορίας. 

· Κυριακή 6 Μαρτίου, στις 12:00, ανοικτή ξενάγηση στο κοινό από την επιμελήτρια της έκθεσης και διευθύντρια του ΚΜΣΤ Μαρία Τσαντσάνογλου
· Τετάρτη 9 Μαρτίου, στις 19:00, ομιλία της Αγγελικής Χαριστού με θέμα «Αναζητώντας τον πλανήτη Ουτοπία. Πτήση και διάστημα στη Ρωσική Πρωτοπορία».

Η διάλεξη αναφέρεται στις πηγές και τις επιρροές στην εξέλιξη της έννοιας της πτήσης από την πνευματική αναβάθμιση ως την επέκταση της καθημερινότητας στο διάστημα, στην καλλιτεχνική δημιουργία της Ρωσίας τις πρώτες δεκαετίες του 20ού αιώνα.

σύντομο βιογραφικό ομιλητή

Η Αγγελική Χαριστού είναι πτυχιούχος του Τμήματος Ιστορίας και Αρχαιολογίας του Α.Π.Θ. με ειδίκευση Αρχαιολογίας και Ιστορίας της Τέχνης. To  2004 ολοκλήρωσε τις μεταπτυχιακές σπουδές της με ειδίκευση στη Ρωσική Πρωτοπορία στο School of Art History του University of Saint Andrews με δίπλωμα M.Litt., με θέμα διατριβής «Strands of Cosmic Thinking and Science Fiction and the Art of the Russian Avant-Garde». Εργάζεται στο ΚΜΣΤ ως επιμελήτρια της Συλλογής και του Αρχείου Κωστάκη
· Δευτέρα 21 Μαρτίου, στις 19:00, συναυλία του ενόργανου συνόλου σύγχρονης μουσικής «idee fixe», με τη συνδιοργάνωση του Δημοτικού Ωδείου Θέρμης. 

“Musica Non Grata”: Ένα αφιέρωμα στη γυναικεία παρουσία της ρωσικής μουσικής πρωτοπορίας με έργα των Sophia Gubaidulina, Elena Firsova και Galina Ustvolskaya. Σημαντικές παρουσίες στο χώρο της μοντέρνας και μεταμοντέρνας μουσικής ξεκίνησαν ως Persona non grata για την επίσημη κρατική λογοκρισία με το έργο τους να γνωρίζει ευρεία απήχηση τις τελευταίες τρείς δεκαετίες διεθνώς. Ένα πρόγραμμα με επιλεγμένα έργα σταθμούς της συνθετικής τους πορείας. 
Παίζουν μέλη του συνόλου idee fixe: Ερατώ Αλακιοζίδου|πιάνο, Ευτυχία Βενιωτά |πιάνο, Μαρία Σπανού |βιολί, Όμηρος Γιαβρούμης| βιολί, Ευτυχία Ταλακούδη |βιολί, David Bogorad |βιόλα, Βίκτωρ Δάβαρης |τσέλο , Μυρτώ Ταλακουδη |τσέλο ,Δημήτρης Λεοντζάκος |κλαρινέτο, Νικολός Δημόπουλος |φλάουτο, Κωσταντίνος Ράπτης |μπαγιάν .
Επιμέλεια κειμένων προγράμματος: Βασίλης Κίτσος

Χορηγός εκδήλωσης: Πιάνα Κ.Γιαννακίδης
Τέλος, τον Μάρτιο θα πραγματοποιηθούν θεατρικές παραστάσεις με δραματουργία βασισμένη σε κείμενα της Ρωσικής Πρωτοπορίας, από ηθοποιούς του ΚΘΒΕ στους χώρους της Μονής Λαζαριστών, στο πλαίσιο της συνεργασίας του Κρατικού Μουσείου Σύγχρονης Τέχνης με το Κρατικό Θέατρο Βορείου Ελλάδος. Το αναλυτικό πρόγραμμα και σχετικές πληροφορίες θα ανακοινωθούν προσεχώς.

*** Η συμμετοχή στις εκδηλώσεις είναι ανοιχτή για το ευρύ κοινό. Στις συναυλίες και τις ομιλίες θα τηρηθεί σειρά προτεραιότητας. 

Η ΕΚΘΕΣΗ
Η έκθεση «Το Σύμπαν της Ρωσικής Πρωτοπορίας: Τέχνη και Εξερεύνηση του Διαστήματος, 1900-1930» εξετάζει τη σχέση της ρωσικής τέχνης με την επιστήμη πριν και μετά την Οκτωβριανή Επανάσταση του 1917. Πιο συγκεκριμένα, η έκθεση εστιάζει στις περίπλοκες και γόνιμες σχέσεις των καλλιτεχνικών οραμάτων για το σύμπαν και των επιστημονικών ερευνών που οδήγησαν στην υλοποίηση του διαστημικού ταξιδιού. 
Διερευνώντας το συγκεκριμένο θέμα, δηλαδή τη ρωσική αντίληψη για το σύμπαν, τόσο σε μεταφυσικό και όσο και σε πραγματικό επίπεδο, η έκθεση τονίζει την αλληλεπίδραση της αισθητικής και της φιλοσοφικής συνείδησης των καλλιτεχνών και των αστροφυσικών με την αστροναυτική έρευνα των αρχών του 20ου αιώνα στη Ρωσία η οποία, με πολλούς τρόπους, συνοψίστηκε στην "Πρώτη Παγκόσμια Έκθεση Σχεδίων και Μοντέλων διαπλανητικών συσκευών και μηχανισμών» που έγινε στη Μόσχα το 1927.
Πολλοί πειραματιστές καλλιτέχνες, εκπρόσωποι της ρωσικής πρωτοπορίας των δεκαετιών 1910 και 1920, όπως οι Πάβελ Φιλόνοφ, Πιότρ Φατέεφ, Βασίλι Καντίνσκι, Σολομών Νικρίτιν, Καζιμίρ Μαλέβιτς, Αλεξάντρ Ρότσενκο, Βλαντίμιρ Τάτλιν και Γκούσταβ Κλούτσις εμπνεύστηκαν από το θέμα της αναζήτησης άλλων κόσμων και διερεύνησαν με το έργο τους αφηρημένα λεξιλόγια με τη βοήθεια των οποίων διηγήθηκαν όχι μόνο την πτήση του πρώτου αεροπλάνου και τα πρώτα πειράματα για την υλοποίηση διαστημικής πτήσης, αλλά και το όραμα των ποιητών και φιλοσόφων για την αναζήτηση ενός απόκρυφου, αστρικού χώρου.

Πιο συγκεκριμένα, ο Τάτλιν ασχολήθηκε με την έννοια της πτήσης και ο Καντίνσκι με τον ήχο του διαστήματος. Ο Μαλέβιτς αναπαριστούσε τους πλανήτες στους μη-αντικειμενικούς πίνακές τους, ενώ ο Ρότσενκο εμπνεύστηκε από την τροχιά των πλανητών και ο Κλούτσις φαντάστηκε και ζωγράφισε την εποίκισή τους. 
Υπάρχουν πολλά φωτεινά παραδείγματα αυτής της διασύνδεσης της φυσικής και της μεταφυσικής, όπως η επίδραση που άσκησε το αποκαλυπτικό δόγμα του φιλοσόφου Νικολάι Φιόντοροφ («Η φιλοσοφία του κοινού καθήκοντος») στον μηχανικό πυραύλων Κονσταντίν Τσιολκόφσκι. Ο Τσιολκόφσκι με τη σειρά του, ενέμπνευσε τους καλλιτέχνεις Ιβάν Κουντριασόφ και Μιχαήλ Πλαξίν, οι οποίοι δημιούργησαν στη δεκαετία του 1920 πίνακες που αναπαριστούν φάσματα φυσικού αερίου, εκρήξεις και αναφλέξεις. Ο Καζιμίρ Μαλέβιτς αναφέρθηκε στην αίσθηση της πτήσης στην μη-αντικειμενική ζωγραφική του και μίλησε ακόμη και για σουπρεματιστικούς δορυφόρους, ενώ οι βιο-συμπαντιστές ποιητές έγραψαν για τους συμπαντικούς ορίζοντες και την ατμόσφαιρα. Ο μεγάλος συμβολιστής ποιητής Αλεξάντρ Μπλοκ περιέγραψε την συντριβή ενός αεροπλάνου στο ποίημά του «Πιλότος» το 1910.
Προϋποθέσεις και φαινόμενα, όπως η επίγεια έλξη και η κατάργηση της βαρύτητας, η μεταφορική και τεχνολογική κατάκτηση του ηλιακού συστήματος, η παρακολούθηση και αναπαράσταση του Γαλαξία, η παρατήρηση των εκλείψεων και των αγνώστου ταυτότητας ιπτάμενων αντικειμένων καθώς και η ποιητική επιθυμία για ένα ταξίδι από το "εδώ” στο “εκεί” αποτέλεσαν θέματα που συνεπήραν πολλούς Ρώσους καλλιτέχνες κατά τις πρώτες δεκαετίες του 20ού αιώνα. 
Αντικείμενο της έκθεσης είναι η παρουσίαση αυτής της αλληλεπίδρασης με την παράθεση όχι μόνο αριστουργημάτων του ρωσικής ζωγραφικής της πρωτοπορίας, αλλά και επιστημονικών μελετών και επιτευγμάτων, τα κατασκευαστικά στοιχεία της πτητικής μηχανής Letatlin (Λετάτλιν) που κατασκεύασε ο Τάτλιν και οι οραματιστικές διαστημικές πτητικές μηχανές που κατασκεύασαν ο Άρι Στερνφελντ και ο Φρίντρικ Τσαντερ. Ορισμένες φορές, οι καλλιτέχνες επιδιώκουν παράλληλες ιδιότητες: για παράδειγμα ο αρχιτέκτονας Γκεόργκι Κρούτικοφ σχεδιάζει ιπτάμενες πόλεις και ο ζωγράφος Νικρίτιν αναπαριστά ζέπελιν και UFO.
Τα περισσότερα έργα της έκθεσης προέρχονται από τη συλλογή Κωστάκη του Κρατικού Μουσείου Σύγχρονης Τέχνης. Επιπλέον παρουσιάζονται έργα από τα παρακάτω μουσεία και ιδιωτικές συλλογές:
Κεντρικό Μουσείο των Ενόπλων Δυνάμεων (Μόσχα), Μουσείο Εικαστικών Τεχνών (Τούλα), Περιφερειακή Πινακοθήκη (Τβερ), Ρωσική Εθνική Βιβλιοθήκη (Αγία Πετρούπολη), Κρατικό Μουσείο Αρχιτεκτονικής Shchusev (Μόσχα), Κρατικό Μουσείο Διαστήματος (Μόσχα), Μουσείο Βυζαντινού Πολιτισμού (Θεσσαλονίκη), Συλλογή Natalia Akhmerova, Barbarian Gallery (Ζυρίχη), Συλλογή Αλίκης Κωστάκη (Αθήνα), Συλλογή των καλλιτεχνών Francisco Infante και Nonna Gurianova (Μόσχα), Συλλογή του Vladimir Tsarenkov (Λονδίνο), Συλλογή του Ιδρύματος Botín (Σανταντέρ), Συλλογή του αρχιτέκτονα Γιώργου Αθανασόπουλου (Αθήνα), Συλλογή της καλλιτέχνιδος Λένας Αθανασοπούλου (Θεσσαλονίκη)
Πολλά έργα παρουσιάζονται για πρώτη φορά στη Δύση. Οι πίνακες ζωγραφικής ενισχύονται από μια σειρά φωτογραφιών και αφισών, βιβλίων και κινηματογραφικών ταινιών-ντοκιμαντέρ με θέμα την κατάκτηση του διαστήματος, ενώ θα πραγματοποιούνται ξεναγήσεις (κάθε Τετάρτη στις 16:00) και οργανωμένα εκπαιδευτικά προγράμματα για όλες τις βαθμίδες εκπαίδευσης, καθόλη τη διάρκεια της έκθεσης. 

Τέλος, τα πλούσια ευρήματα της ρωσικής πρωτοπορίας και των επιστημόνων της εποχής τους επεκτείνονται σε πιο πρόσφατες εποχές με την συμμετοχή των έργων των σύγχρονων Ρώσων καλλιτεχνών Φρανσίσκο Ινφάντε και Νόννα Γκουριάνοβα. Στην έκθεση παρουσιάζεται μεταξύ άλλων ο πίνακας του Βασίλι Καντίνσκι «Μουσική Οβερτούρα - Βιολετί Αιχμή» που ταξίδεψε ως τη Θεσσαλονίκη από το Μουσείο Καλών Τεχνών της ρωσικής πόλης Τούλα.
Η διευθύντρια του Κ.Μ.Σ.Τ. Μαρία Τσαντσάνογλου διευκρινίζει: "Πρόκειται για μια έκθεση που εξετάζει το διάστημα από διαφορετικές οπτικές γωνίες ταυτόχρονα: από την πλευρά της επιστήμης, της αισθητικής, της οντολογίας, της μεταφυσικής. Αυτό που είναι εξαιρετικά ενδιαφέρον στην έκθεση είναι αφενός η εμφανής σύγκλιση επιστήμης και τέχνης στην εποχή της ρωσικής πρωτοπορίας και αφετέρου η έμπρακτη απόδειξη ότι αυτό που φαντάζει ουτοπικό και ποιητικό μπορεί τελικά να υλοποιηθεί και να αλλάξει ριζικά τη ζωή των ανθρώπων. Η μεταφυσική αισθητική θεωρία του σουπρεματισμού από τον Μαλέβιτς ως την τέχνη που καταγράφει και ερμηνεύει το σύμπαν και η ουτοπική φιλοσοφική θεωρία για την αποίκιση πλανητών του Φιόντοροφ βρίσκουν την πραγμάτωσή τους στους πρώτους πυραύλους που σχεδίασε ο μηχανικός Τσιολκόφσκι".
Ο κατάλογος της έκθεσης είναι δίγλωσσος (ελληνικά, αγγλικά) και περιέχει εκτενές εισαγωγικό κείμενο των επιμελητών, καθώς και άρθρα ιστορικών τέχνης, φιλόσοφων και αστρονόμων. 

Χορηγοί Επικοινωνίας: 

INFO

ΥΠΟΥΡΓΕΙΟ ΠΟΛΙΤΙΣΜΟΥ ΚΑΙ ΤΟΥΡΙΣΜΟΥ

ΚΡΑΤΙΚΟ ΜΟΥΣΕΙΟ ΣΥΓΧΡΟΝΗΣ ΤΕΧΝΗΣ

Κολοκοτρώνη 21, Σταυρούπολη 56430, Θεσσαλονίκη

Τ: 2310 589140-1 & 3, F: 2310 600123

www.greekstatemuseum.com,  info@greekstatemuseum.com 

press@greekstatemuseum.com 

Έκθεση «Το Σύμπαν της Ρωσικής Πρωτοπορίας: Τέχνη και Εξερεύνηση του Διαστήματος, 1900-1930»

10 Δεκεμβρίου 2010 – 27 Μαρτίου 2011

Ώρες λειτουργίας ΚΜΣΤ
Τρίτη-Τετάρτη-Πέμπτη-Παρασκευή 10:00 – 18:00
Σάββατο-Κυριακή 11.00 – 19.00
Δευτέρα κλειστά 

